**SPRENDIMAS**

**DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2018 METŲ DIREKTORIAUS VEIKLOS ATASKAITAI**

2019 m. balandžio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 19 punktu ir Rokiškio rajono savivaldybės tarybos 2019 m. kovo 29 d. sprendimu Nr. TS-43 ,,Dėl Rokiškio rajono savivaldybės tarybos veiklos reglamento patvirtinimo”, patvirtinto Rokiškio rajono savivaldybės tarybos veiklos reglamento 276, 277 punktais, Rokiškio rajono savivaldybės taryba nusprendžia:

 1. Pritarti akcinės bendrovės „Rokiškio komunalininkas“ 2018 metų direktoriaus veiklos ataskaitai (ataskaita pridedama).

 2. Ataskaitą skelbti savivaldybės interneto svetainėje [www.rokiskis.lt](http://www.rokiskis.lt).

 Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

L. e. direktoriaus pareigas Vingaudas Šarmaitis

PRITARTA

Rokiškio rajono savivaldybės tarybos

2019 m. balandžio 26 d. sprendimu Nr. TS-

**AKCINĖS BENDROVĖS „ROKIŠKIO KOMUNALININKAS“**

**2018 METŲ DIREKTORIAUS VEIKLOS ATASKAITA**

Ataskaita parengta už 2018 metus. Visi skaičiai pateikti 2018 m. gruodžio 31 d., jeigu nenurodyta kitaip. Šioje ataskaitoje akcinė bendrovė „Rokiškio komunalininkas“ dar gali būti vadinama bendrove.

 **Pagrindiniai duomenys apie bendrovę:**

 Bendrovės pavadinimas – akcinė bendrovė „Rokiškio komunalininkas“.

 Teisinė forma – akcinė bendrovė.

 Įstatinis kapitalas – 1 071 431,10 Eur.

 Įregistravimo data – 1995 m. birželio 7 d.

 Įmonės kodas – 173000664.

 Buveinės adresas – Nepriklausomybės a. 12A, Rokiškis.

 Registras – valstybės įmonė Registrų centras.

 Telefono numeris (8 458) 71 083.

 Fakso numeris (8 458)21 382.

 Elektroninio pašto adresas administracija@rokom.lt

 Internetinis tinklalapis [www.rokom.lt](http://www.rokom.lt)

 2018 metais bendrovės įstatinis kapitalas nesikeitė ir sudaro 1 071 431,10 Eur, tai 369 459 paprastos vardinės akcijos. Nominali vienos akcijos vertė – 2,90 Eur.

 **Bendrovės akcininkai:**

 Pagrindinis bendrovės akcininkas – Rokiškio rajono savivaldybė (323 035 akcijos, arba 87,4 proc.).

 Kiti akcininkai – 42 732 akcijos, arba 11,6 proc.

 Bendrovės akcijos – 3 692 akcijos, arba 1 proc.

 **Bendrovės valdymo organai: valdyba ir bendrovės vadovas – direktorius.**

 Bendrovės valdyba sudaryta iš septynių narių.

 Bendrovės direktorius – direktoriaus pavaduotojas, laikinai einantis direktoriaus pareigas Vingaudas Šarmaitis.

**I. DARBUOTOJAI IR DARBO APMOKĖJIMAS**

Bendrovės vidutinis darbuotojų skaičius –77. Vidutinis mėnesinis darbuotojų atlyginimas – 784 Eur.

|  |  |  |
| --- | --- | --- |
|  | Darbuotojų skaičius | Vidutinis mėnesio darbo užmokestis (Eur) |
| Vadovai | 2 | 1 034 |
| Administracija, specialistai | 13 | 892 |
| Darbininkai | 62 | 530 |
| Iš viso | 77 | 784 |

**II.TURTAS**

Bendrovės materialųjį turtą sudaro 1 186,1 tūkst. Eur vertės ilgalaikis materialusis turtas ir 116,8 tūkst. Eur vertės atsargos.

Ilgalaikį materialųjį turtą sudaro:

|  |  |  |  |  |
| --- | --- | --- | --- | --- |
| Eil.Nr. | Ilgalaikis materialusis turtas | Įsigijimo savikaina(tūkst. Eur) | Nusidėvėjimas(tūkst. Eur) | Likutinė vertė(tūkst. Eur) |
| 1. | Pastatai, statiniai ir įrenginiai | 677,5 | 218,8 | 458,7 |
| 2. | Transporto priemonės | 837,5 | 611,8 | 225,7 |
| 3. | Kiti įrengimai | 106,00 | 76,8 | 29,2 |
| 4. | Mašinos ir įrengimai | 1 292,00 | 917,9 | 374,1 |
| Iš viso | 2 913,00 | 1 825,3  | 1 087,7 |

**III. ŪKINĖ VEIKLA, FINANSINIAI VEIKLOS RODIKLIAI**

 Bendrovės veiklos tikslai yra įstatuose numatytos veiklos organizavimas ir vykdymas, siekiant gauti pelno.

Pagrindinės veiklos rūšys 2018 metais:

* atliekų surinkimas ir tvarkymas;
* šilumos gamyba ir tiekimas;
* transporto ir mechanizmų nuoma;
* pirties paslaugos;
* statybos darbų paslaugos;
* kitos paslaugos.

Pagrindinių veiklos rūšių pajamų – sąnaudų rodikliai per 2018 metus (tūkst. Eur):

|  |  |
| --- | --- |
| **Pajamos** | 1 628,0 |
| **Sąnaudos iš viso:** | 1 766,8 |
| darbo užmokestis | 518,5 |
| soc. draudimas | 162,3 |
| ilgalaikio turto nusidėvėjimas | 174,1 |
| medžiagos, atsarginės dalys | 149,5 |
| kuras | 403,0 |
| elektra | 13,9 |
| vanduo | 6,3 |
| šilumos energija | 8,1 |
| mokesčiai | 13,2 |
| kitos sąnaudos | 188,1 |
| administracinės sąnaudos | 129,8 |
| **Veiklos rezultatas** | -138,8 |

Per 2018 metus bendrovė gavo 1 628,0 tūkst. Eur pajamų, patyrė 1 766,8 tūkst. Eur sąnaudų. 2017 metais gavo 2 225,1 tūkst. Eur pajamų. 2018 metais pajamos sumažėjo 597,1 tūkst. Eur. Sąnaudos sumažėjo 454,1 tūkst. Eur. Pagrindinis pajamų sumažėjimas – atliekų surinkimo veikloje sudarė 588,6 tūkst. Eur.

 Bendrovė, dalyvaudama pakuočių atliekų surinkimo iš gyventojų namų priemonių (konteinerių) įsigijimo projekte, Rokiškio rajono gyventojams išdalino 4 000 vnt. 240 l talpos pakuočių atliekų surinkimo konteinerių. 2 000 vnt. konteinerių buvo įsigyta už AB „Rokiškio komunalininkas“ lėšas. Tai įtakojo pajamų augimą už antrinių žaliavų surinkimą. 2018 m. pajamos už antrinių atliekų pakuočių surinkimą sudarė 90,6 tūkst. Eur. 2017 m. šios pajamos buvo 21,5 tūkst. Eur,

 Bendrovės pajamos priklauso nuo to, kiek ir kokiose veiklų srityse laimime viešųjų pirkimų konkursus, ar kitaip sudaromos darbų atlikimo sutartys. Taigi, 2018 m. AB „Rokiškio komunalininkas“ pagal sutartis vykdė statybos darbus AB ‚Rokiškio sūris“ už 45,5 tūkst. Eur. Buvo tęsiami daugiabučių namų laiptinių remonto darbai. AB Rokiškio butų ūkio užsakymu atlikta remonto darbų už 8,2 tūkst. Eur, pagal individualius užsakymus už 4,5 tūkst. Eur. Viešųjų pirkimų sutarčių pagrindu buvo atlikti statybos remonto darbai Rokiškio mokykloje-darželyje „Ąžuoliukas“, Rokiškio pagrindinėje mokykloje, iš viso už 31,8 tūkst. Eur. Atlikome statybos subrangos darbus UAB „Akmens takas“ už 30,1 tūkst. Eur. Bendrovė, laimėjusi Rokiškio rajono savivaldybės konkursą „Dėl Rokiškio Juozo Tumo-Vaižganto gimnazijos dalies pastatų remonto“, atliko pastatų renovavimo darbus už 171,7 tūkst. Eur. Iš viso 2018 m. bendrovė atliko statybos ir remonto darbų už 325,71 tūkst. Eur su PVM.

 Šilumos gamybos ir realizavimo rodikliai, palyginti su 2017 m., nepakito. Buvo tęsiami šiluminių trasų remonto darbai Obelių, Pandėlio, Kamajų katilinėse.

 Priėmus sprendimą dėl mokėjimo įstaigos licencijos nenutrūkstamo perėmimo iš AB Rokiškio butų ūkio dėl bendrovės valdybos narių kaitos bei kitų priežasčių užsitęsė AB Rokiškio butų ūkio prijungimo procedūros. Patirta 15,6 tūkst. Eur sąnaudų.

Bendrovė per 2018 metus valstybei sumokėjo mokesčių (tūkst. Eur):

|  |  |  |  |  |  |  |
| --- | --- | --- | --- | --- | --- | --- |
| Gyventojų pajamų mokesčio | Pridėtinės vertės mokesčio | Žemės nuomos mokesčio | Nekilnojamojo turto mokesčio | Socialinio draudimo mokesčio | Kitų mokesčių | Iš viso |
| 51,7 | 103,3 | 2,2 | 5,0 | 232,3 | 16,2 | 410,7 |

**IV. VEIKLOS PLANAI IR PROGNOZĖS**

* Esant nuostolingai atliekų surinkimo veiklai, ieškoti būdų nuostolingumui mažinti, tam reikia optimizuoti atliekų surinkimo maršrutus, ypač kaimo vietovėse, mažinant nuvažiuotus atstumus.
* Didinti antrinių atliekų pakuočių surinkimo kiekius, kas sąlygotų pajamų augimą. Taip pat mažėtų gyventojų komunalinių atliekų kiekiai, gyventojai būtų dar labiau suinteresuoti rūšiuoti atliekas. Tam reikalinga antrinių atliekų konteinerių plėtra.
* Toliau dalyvauti statybos darbų, transporto nuomos, miesto priežiūros darbų, paslaugų teikimo viešųjų pirkimų konkursuose.
* Įvertinus turimos technikos, transporto priemonių panaudojimo efektyvumą, techninę būklę, priimti sprendimus dėl jų atnaujinimo. Atsisakyti neefektyviai dirbančių, techniškai pasenusių ir daug remonto išlaidų patiriančių transporto priemonių.

**\_\_\_\_\_\_\_\_\_\_\_\_\_\_\_\_\_\_**

Rokiškio rajono savivaldybės tarybai

**SPRENDIMO PROJEKTO ,,DĖL PRITARIMO AKCINĖS BENDROVĖS „ROKIŠKIO KOMUNALININKAS“ 2018 METŲ DIREKTORIAUS VEIKLOS ATASKAITAI“ AIŠKINAMASIS RAŠTAS**

2019-04-11

Rokiškis

**Parengto sprendimo projekto tikslai ir uždaviniai.**

Kaip yra numatyta Lietuvos Respublikos vietos savivaldos įstatyme ir Rokiškio rajono savivaldybės tarybos veiklos reglamente, teikiama tarybai svarstyti bendrovės direktoriaus veiklos ataskaita.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas ir Rokiškio rajono savivaldybės tarybos veiklos reglamentas.

**Sprendimo projekto esmė.**

Lietuvos Respublikos vietos savivaldos įstatymo 16 straipsnio 2 dalies 19 punkte, Rokiškio rajono savivaldybės tarybos 2019 m. kovo 29 d. sprendimu Nr. TS-43 patvirtintame Rokiškio rajono savivaldybės tarybos veiklos reglamente numatyta, kad savivaldybės taryba išklauso savivaldybės kontroliuojamų įmonių vadovų ataskaitas, vadovų atsakymus į tarybos narių paklausimus ir priima sprendimus dėl šių ataskaitų. Dėl to teikiama tarybai akcinės bendrovės „Rokiškio komunalininkas“, kurioje 87,4 proc. akcijų priklauso Rokiškio rajono savivaldybei, direktoriaus 2018 metų veiklos ataskaita. Ataskaitoje pateikti duomenys apie bendrovę, darbuotojus, jų darbo apmokėjimą, turtą, bendrovės ūkinę veiklą, finansinius rodiklius, bendrovės veiklos perspektyvas.

Bendrovės pateiktas 2019–2023 metų veiklos strategijos projektas neatitinka strateginio planavimo principų, todėl nebus patvirtintas ir tarybai susipažinti neteikiamas.

**Galimos pasekmės, priėmus siūlomą tarybos sprendimo projektą:**

**teigiamos** – bus laikomasi teisės aktuose nustatytų nuostatų;

**neigiamos** – nebus.

**Sprendimo nauda Rokiškio rajono gyventojams.**

Direktoriaus ataskaita yra vieša ir Rokiškio rajono savivaldybės gyventojai gali išsamiai susipažinti su bendrovės veikla, teikiamomis paslaugomis, gali teikti pasiūlymus, pageidavimus.

**Finansavimo šaltiniai ir lėšų poreikis**.

Sprendimui įgyvendinti savivaldybės biudžeto lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėjo pavaduotoja Violeta Bieliūnaitė-Vanagienė